Termini de presentació de sol·licituds provisionals: des del 28 de gener fins al dia 4 de març de 2019 a les 14:00h (hora local de Barcelona).
Termini de les institucions per confirmar o rebutjar la presentació de les sol·licituds provisionals: des del dia 12 fins al dia 22 de març de 2019.
Més informació: Dolors Grillo ( [EMAIL] ); Telèfon: 93.269.12.13
Podreu consultar la relació de persones beneficiàries al portal de transparència.
El programa Beatriu de Pinós 2018 està cofinançat per la Unió Europea a través del programa COFUND (no de contracte 801370) de les accions Marie Skłodowska-Curie per a la contractació d'investigadors per part de programes de excel·lència i amb moviment transnacional dins el programa marc "Horizon2020"
Web del programa Beatriu de Pinós
L'objecte de la convocatòria Beatriu de Pinós és atorgar ajuts individuals per a la contractació i la incorporació, en règim de concurrència competitiva, de personal investigador doctor al sistema català de ciència i tecnologia.
Poden beneficiar-se d'aquests ajuts les universitats, els centres de recerca i les fundacions hospitalàries que tinguin seu a Catalunya.
Queden exclosos d'aquestes bases els centres tecnològics, els centres de suport a l'activitat tecnològica i els centres de difusió tecnològica.
Les persones candidates de qualsevol nacionalitat han de complir els requisits següents:
a) Haver obtingut el títol de doctor entre l'1 de gener de 2011 i el 31 de desembre de 2016 (s'entén com a data d'obtenció del doctorat la data de lectura i aprovació de la tesi).
El període d'obtenció del títol de doctorat pot ser de l'1 de gener de 2009 al 31 de desembre de 2016 si es justifica durant aquest període qualsevol dels supòsits següents:
- Haver gaudit d'un període de baixa per maternitat o paternitat.
- Haver tingut a càrrec menors de 6 anys o persones amb discapacitat física, psíquica o sensorial, o persones més grans de 65 anys que depenguin de la persona beneficiària i requereixin una dedicació especial.
- Han patit una malaltia greu o un accident amb una baixa mèdica igual o superior als sis mesos.
- Tenir reconegut l'estatus de persona refugiada segons la Convenció de Ginebra de 1951.
b) Tenir, en el moment d'incorporar-se a l'entitat receptora, un mínim de dos (2) anys d'experiència postdoctoral fora de l'Estat espanyol.
Aquesta experiència postdoctoral, independentment del tipus de vinculació, es pot haver dut a terme en institucions diferents, sempre que el període total d'estada postdoctoral sigui, com a mínim, de dos (2) anys.
c) No haver residit o treballat a l'Estat espanyol més de 12 mesos en els darrers tres (3) anys anteriors a la data de presentació de la sol·licitud.
En el cas del personal investigador refugiat, la regla de mobilitat s'aplica a partir de la data d'obtenció del reconeixement oficial de persona refugiada segons la Convenció de Ginebra de 1951.
Els contractes objecte d'aquest ajut tindran una durada de tres (3) anys.
Les entitats beneficiàries dels ajuts han d'incorporar la persona candidata i formalitzar el contracte d'acord amb la normativa vigent corresponent dins del període comprès entre la data de publicació de la resolució de concessió al tauler electrònic de l'Administració de la Generalitat de Catalunya i l'1 de febrer de 2020.
L'import de l'ajut per a la contractació del personal investigador és de 132.300,00 € (cent trenta-dos mil tres-cents euros).
Aquesta quantitat finança el cost de cada contracte durant els tres (3) anys de l'ajut i inclou la retribució que ha de percebre el personal investigador i la quota patronal de la Seguretat Social.
Addicionalment, l'ajut també compta amb un import complementari de 12.000,00 € (dotze mil euros).
Aquest ajut està adreçat exclusivament a les accions que implementi la persona candidata durant el període de gaudi del contracte objecte de l'ajut i que ha de gestionar l'entitat beneficiària mateixa.
Si es produeix una renúncia parcial que impliqui la justificació d'un període de contractació inferior als 18 mesos, l'import màxim justificable de l'ajut complementari serà de 6.000,00 (sis mil) euros.
El termini legal màxim de resolució és de sis mesos a partir de la publicació de la convocatòria al DOGC.
Un cop hagi transcorregut aquest termini sense resolució expressa, l'ajut sol·licitat s'entén desestimat per silenci.
Prèviament a la concessió dels ajuts, l'òrgan instructor ha de resoldre sobre la inadmissió o el desistiment de la sol·licitud, les quals es notificaran a la persona interessada mitjançant la publicació al Tauler electrònic de l'Administració de la Generalitat.
La resolució de concessió serà notificada a les persones interessades mitjançant la seva publicació al Tauler electrònic de l'Administració de la Generalitat de Catalunya.
El pagament del 50% de l'ajut per a la contractació de la persona candidata i el pagament del 80% de l'ajut complementari s'han de tramitar en el moment en què l'entitat receptora certifiqui la incorporació del personal investigador contractat, en el termini d'un mes a partir de l'endemà que s'hagi fet efectiva, mitjançant un escrit de l'investigador o la investigadora del grup de recerca receptor que ha de coordinar l'activitat de recerca de la persona candidata on consti la data d'incorporació al seu lloc de treball i una còpia del contracte signat, on s'ha de fer constar la retribució anual bruta, la durada i les dates del contracte i el lloc de prestació de serveis del doctor o la doctora.
El pagament del 40% de l'ajut per a la contractació de la persona candidata s'ha de tramitar en el moment en què l'entitat beneficiària de l'ajut presenti a l'AGAUR la memòria cientificotècnica de seguiment, d'acord amb el que disposa la base 24.
El pagament restant del 10% de l'ajut per a la contractació de la persona candidata i del 20% de l'ajut complementari s'ha de tramitar quan l'entitat receptora presenti a l'AGAUR la documentació justificativa d'acord amb el que disposa la base 23.
Per valorar el compliment dels objectius previstos a la sol·licitud, l'entitat beneficiària de l'ajut ha de presentar, un mes abans de l'acabament del primers 18 mesos de contracte, una memòria cientificotècnica segons el model normalitzat.
Les entitats beneficiàries han de justificar l'execució efectiva dels projectes i acreditar-ho durant el mes següent a la finalització del contracte objecte de l'ajut, independentment de la causa que el motivi mitjançant els models normalitzats:
a) Memòria cientificotècnica explicativa del compliment dels objectius i la finalitat de l'ajut, amb indicació de les activitats realitzades i dels resultats obtinguts, signada per la persona candidata contractada i amb el vistiplau de l'investigador o la investigadora del grup de recerca receptor que ha coordinat l'activitat de recerca de la persona candidata.
Aquesta memòria ha de seguir el model normalitzat, i també s'ha de lliurar en suport electrònic.
b) Un certificat de l'investigador o la investigadora del grup de recerca receptor que ha coordinat l'activitat de recerca de la persona candidata, que acrediti el treball o el projecte de recerca desenvolupat i les dates en què s'ha dut a terme, amb el vistiplau de la persona amb capacitat de representant legal de l'entitat.
c) Una certificació del cost de contractació de la persona candidata durant el període de l'ajut, expedida amb el vistiplau de la persona amb capacitat de representant legal de l'entitat, a la qual s'ha d'adjuntar la còpia de les dues darreres nòmines.
d) Una relació classificada de les despeses efectuades amb l'ajut complementari signada pel seu representant legal, amb identificació del concepte, el creditor, el número de factura o document de valor probatori equivalent, l'import, la data d'emissió i, si escau, la data de pagament.
En cas que la subvenció s'atorgui d'acord amb un pressupost, s'ha de presentar una liquidació on s'indiquin i, si escau, es motivin les desviacions respecte al pressupost inicial.
Aquesta relació de despeses ha de seguir el model normalitzat.
Les despeses durant el període d'execució de l'activitat subvencionada han d'estar realment pagats dins el període donat per a la justificació de l'ajut.